[pic] | KOMISIA EURÓPSKYCH SPOLOČENSTIEV | Brusel, 15.11.2005 KOM(2005) 573 v konečnom znení OZNÁMENIE KOMISIE RADE A EURÓPSKEMU PARLAMENTU DOSAH PRISTÚPENIA BULHARSKAA RUMUNSKA NA ĽUDSKÉ ZDROJE KOMISIE OZNÁMENIE KOMISIE RADE A EURÓPSKEMU PARLAMENTU DOSAH PRISTÚPENIA BULHARSKA A RUMUNSKA NA ĽUDSKÉ ZDROJE KOMISIE ÚVOD Európsky parlament schválil pristúpenie Bulharska a Rumunska 13. apríla 2005. Na základe toho bola medzi členskými štátmi EÚ a Bulharskom a Rumunskom 25. apríla 2005 v Luxemburgu podpísaná Zmluva o pristúpení. V závislosti na ratifikácii zmlúv o pristúpení a pod podmienkou, že Bulharsko a Rumunsko včas splnia podmienky, ktoré sú potrebné pre plné uplatňovanie acquis od prvého dňa pristúpenia je možné očakávať, že sa tieto krajiny stanú členskými štátmi EÚ v januári 2007. 25. októbra Komisia prijala oznámenie s názvom „Súhrnná monitorovacia o stave pripravenosti Bulharska a Rumunska na členstvo v EÚ“. V tomto oznámení je uvedený odkaz na „monitorovaciu správu, ktorú Komisia plánuje predstaviť Rade a Parlamentu v apríli resp. máji 2006“ a zároveň sa zdôrazňuje, že „v tom čase môže Komisia Rade odporučiť presunutie pristúpenia Bulharska a Rumunska na 1. január 2008 v prípade, že bude existovať vážne riziko, že niektorý z týchto štátov bude zjavne nepripravený na plnenie požiadaviek súvisiacich s členstvom od januára 2007 vo viacerých dôležitých oblastiach. Komisia očakáva, že Bulharsko a Rumunsko dovtedy uskutočnia všetky nápravné opatrenia, ktoré sú nevyhnutné na to, aby bolo možné predísť vydaniu takéhoto odporúčania.“ Účelom tohto oznámenia je odôvodniť požiadavky Komisie na dodatočné ľudské zdroje prostredníctvom odhadnutia potrieb jednotlivých oddelení podľa dosahu pristúpenia týchto dvoch nových členských štátov na činnosti Komisie. Obsahuje náčrt všeobecných smerovaní a dosahu rozšírenia na ľudské zdroje podľa skupín oblastí politiky a podľa pracovných profilov. Toto oznámenie predstavuje kľúčový prvok pre budúce návrhy rozpočtov a pre vytváranie náborovej stratégie. Jeho predmetom však nie je otázka cieľov pre nábor štátnych príslušníkov z nových členských štátov – tieto predstavujú úplne inú problematiku, s ktorou sa bude v patričnom čase potrebné zaoberať. V ňom obsiahnuté hodnotenie je Bulharsku a Rumunsku (EÚ – 2) venovanou nadstavbou, ktorá vychádza z oznámenia predloženého v roku 2002 v súvislosti s desiatimi novými členskými štátmi, ktoré vstúpili do Únie v máji 2004 (EÚ – 10). Svojou povahou a načasovaním sa rozšírenie EÚ – 2 veľmi podobá na to predchádzajúce. Vzhľadom na túto zjavnú podobnosť bola pri analýze použitá rovnaká metodika ako v roku 2002, avšak zohľadnili sa v nej takisto aj skúsenosti získané zo skutočného priebehu pristúpenia EÚ – 10 v roku 2004. Toto oznámenie preto potvrdzuje a aktualizuje strednodobé odhady potrebných ľudských zdrojov, ku ktorým sa dospelo v roku 2002, čo je v súlade s požiadavkou Európskeho parlamentu obsiahnutou v jeho rezolúcii o politickej stratégii na rok 2006. 1. ÚČEL A RÁMEC OZNÁMENIA Z praxe vyplýva, že nábor nových pracovníkov a ich plynulá integrácia do jednotlivých oddelení Komisie sú omnoho jednoduchšie, ak sa pripravia v dostatočnom časovom predstihu. Takýto stabilný rámec sa dá vytvoriť pomocou identifikácie a naplánovania úrovní stavu pracovníkov, ktoré budú potrebné v poprístupovom období. Predchádzajúce oznámenie venované EÚ – 10[1] zvýraznilo ústredný význam tohto procesu a poukázalo na jeho užitočnosť pre rozpočtový orgán a Komisiu. Nová Komisia pri predkladaní predbežného návrhu rozpočtu na rok 2006[2] výslovne potvrdila, že analýzy vykonané v roku 2002 sú opodstatnené a že na plnenie úloh vyplývajúcich z pristúpenia týchto desiatich nových členských štátov je zo strednodobého hľadiska potrebných v horizonte do roku 2008 približne 3 900[3] nových pracovníkov. Závery pre EÚ – 10 obsiahnuté v oznámení z roku 2002 sú platné aj v súčasnosti[4]. Rozpočtový orgán v priebehu posledných troch rokov (2003 – 2005) priznal Komisii na úlohy súvisiace s rozšírením 1 980 nových pracovníkov (1 480 nových úradníkov a 500 externých pracovníkov). Hoci ide o významné posilnenie, tieto počiatočné kapacity nebudú schopné zabezpečiť riadne fungovanie rozšírenej EÚ a plné uplatňovanie všetkých politík Spoločenstva a jeho pravidiel a programov. Na zabezpečenie kontinuity vo všetkých prebiehajúcich činnostiach a najmä v hlavných spoločných politikách s nadväznosťou na súdržnosť a na jednotný trh bude Komisia potrebovať aj zvyšných 3 900 ekvivalentov plných pracovných úväzkov („Full Time Equivalent“ – FTE), ktoré sú považované za nevyhnutné, ak si má v uvažovanom období plniť svoje inštitucionálne povinnosti. 2. ROZSAH NADCHÁDZAJÚCEJ VÝZVY 2.1. Čo sa od Komisie očakáva v rozšírenej Únii? Komisia je ako exekutívny orgán Európskej únie zodpovedná za riadenie a realizáciu Parlamentom a Radou schváleného rozpočtu, politík a programov EÚ. Komisia bude po rozšírení musieť riadiť programy navrhnuté na podporu nových členských štátov hlavne v rámci spoločnej poľnohospodárskej politiky, štrukturálnych činností a vnútorných politík. Vo svojej úlohe strážkyne zmlúv bude musieť Komisia zabezpečiť, aby sa vo všetkých členských štátoch riadne uplatňovalo právo Spoločenstva. Hoci kandidátske krajiny vyvinuli značné úsilie na to, aby sa boli schopné ujať svojich budúcich povinností vyplývajúcich z členstva, usporiadanie ich administratívnych a súdnych systémov a kapacít možno potrvá niekoľko rokov. Riadne fungovanie jednotného trhu, bezpečnosť a zdravie verejnosti, ochrana životného prostredia, kontrola vonkajších hraníc EÚ a starostlivé spravovanie fondov Spoločenstva v rozšírenej EÚ si vyžiadajú, aby Komisii boli poskytnuté dodatočné ľudské zdroje, čím sa jej umožní: - v nových členských štátoch aktívne riadiť politiky EÚ a monitorovať ich realizáciu, - pomáhať nových členským štátom v správnom uplatňovaní práva Spoločenstva a v prípade potreby začať konanie v dôsledku jeho porušenia, - navrhovať a následne realizovať programy Spoločenstva poskytujúce novým členským štátom finančnú pomoc, - vykonávať kontrolu nad riadnym plánovaním programu a uskutočňovaním výdavkov, - komunikovať a vydávať dokumenty Spoločenstva v dvoch nových jazykoch. 2.2. Rozsah úloh v číslach Predstavu o rozsahu výzvy spojenej s nadchádzajúcim rozšírením možno získať na základe týchto ukazovateľov: - dva nové členské štáty zvýšia počet členov EÚ z 25 na 27 (8 % nárast), - dvoma novými jazykmi sa celkový počet úradných jazykov zvýši z 20 na 22 (10 % nárast[5]), - ďalších 30 miliónov občanov zvýši celkový počet obyvateľov EÚ v roku 2007 zo 452 na 482 miliónov (nárast o 6,6 %), - tieto dva nové členské štáty sú so svojim HDP v parite kúpnej sily na obyvateľa približne na úrovni 30 % súčasnej EÚ – 25 zatiaľ najchudobnejšími pristupujúcimi krajinami. Dosah tohto rozšírenia na činnosti Komisie treba vnímať v kontexte rozšírenia predchádzajúceho – pristúpenie 12 nových členských štátov v takom krátkom časovom rámci predstavuje pre orgány Spoločenstva zjavne výzvu nového charakteru, keďže sa v súčasnosti musia vyrovnať s 80 % nárastom v počte členských štátov a s dvojnásobným počtom jazykov. 3. PREDPOKLADY, METODIKA A STRATÉGIA 3.1. Predpoklady Pracovný scenár pre hodnotenie dosahu rozšírenia je založený na týchto predpokladoch: 1. V závislosti na ratifikácii zmlúv o pristúpení a pod podmienkou, že včas splnenia podmienky, ktoré sú potrebné pre plné uplatňovanie acquis od prvého dňa pristúpenia by sa tieto dve krajiny mali stať členmi Európskej únie 1. januára 2007. Ak uvedené podmienky nebudú splnené, budú v časovom pláne obsiahnutom v tomto oznámení vykonané príslušné úpravy. Odhady potrebných ľudských zdrojov však zostávajú platnými nezávisle na konečnom dátume pristúpenia. 2. Hodnotenie vychádza z toho, že akonáhle dôjde k utlmeniu alebo začatiu činností alebo splneniu resp. začatiu plnenia úloh, ktoré bezprostredne súvisia s rozšírením, budú činnosti prebiehať v plnom rozsahu, a je v ňom zohľadnená predovšetkým potreba zabezpečiť adekvátny stav pracovníkov na úseku riadenia predvstupových programov a na úseku kontroly až do momentu ukončenia týchto programov resp. činností. Časový profil potreby ľudských zdrojov variuje v závislosti na konkrétnom oddelení a vytvára tak rozdiely, ktoré budú zohľadnené v prideleniach na príslušný rok[6]. 3. Východzí bod pre stanovenie úrovne ľudských zdrojov podľa činností zohľadňuje situáciu v roku 2006 a vychádza z predpokladu, že v dôsledku predmetného rozšírenia nedôjde k zmene politík a programov, resp. systémov, ktorými sa tieto realizujú. Do úvahy sa však zobrali na budúcnosť zamerané zmeny, ktoré Komisia už schválila alebo ktoré navrhuje (ako napr. výkonné agentúry[7]). 4. Všetky typy ľudských zdrojov (plán pracovných miest a externí pracovníci) a všetky zdroje financovania (administratívny rozpočet alebo operačné programy) boli zohľadnené na rovnakom základe. Potreba stavu pracovníkov je stanovená v ekvivalentoch plných pracovných úväzkov – FTE. Základným predpokladom je, že toto rozšírenie zásadne nezmení pomer medzi jednotlivými typmi ľudských zdrojov Komisie. Rozdelenie ľudských zdrojov podľa typu a zdroja financovania sa urobilo na agregátnej úrovni a podrobnejšie sa uvedie v rámci každého jednotlivého rozpočtového postupu. 5. Hodnotenie bolo vykonané v čistej výške a bol v ňom zohľadnený aj priestor pre presun síl v súvislosti s predpokladaným ukončením predvstupových činností počas tohto obdobia (predvstupové programy, rokovania, vzťahy s kandidátskymi krajinami). 6. Do celkového odhadu je zahrnutých 100 externých pracovníkov zaistených prostredníctvom predbežného návrhu rozpočtu na rok 2006 ako dopredu poskytnuté zdroje na krytie strednodobých potrieb. Na dosiahnutie pripravenosti na rozšírenie sa práce v tomto smere musia začať v roku 2006. Komisia vo svojom predbežnom návrhu rozpočtu odhadla, že na vykonanie činností, ktoré sú v rámci prípravy na rozšírenie nevyhnutné, a to najmä na úseku lingvistických služieb, bude pokiaľ ide o ľudské zdroje prioritne potrebovať 100 pracovníkov. Títo pracovníci nie sú ďalšími silami nad rámec odhadovanej potreby ľudských zdrojov po rozšírení, ale patria do celkového „balíka“. 3.2. Metodika Keďže toto hodnotenie aktualizuje oznámenie z roku 2002 o pristúpení krajín EÚ – 10 na účel rozšírenia krajín EÚ – 2, dôsledne sa v ňom používa rovnaká metodika. Potreby ľudských zdrojov boli hodnotené na základe činností definovaných nomenklatúrou zostavovania a plnenia rozpočtu založených na činnostiach („Activity Based Budgeting“). Aby bol predpokladaný vývoj preskúmaný metodickým a homogénnym spôsobom, bol všetkým oddeleniam zaslaný dotazník. Následne bol analyzovaný dosah rozšírenia na jednotlivé činnosti a tieto boli hodnotené podľa toho, či ich objem rástol, zostal bezo zmeny alebo sa zmenšoval. Ďalším krokom bolo hodnotenie dosahu na ľudské zdroje. Zmeny v potrebe ľudských zdrojov boli vo všeobecnosti odhadované v súvzťažnosti so zmenami v hlavných faktoroch determinujúcich pracovné vyťaženie v rámci určitej činnosti. V tých prípadoch, keď v určitej činnosti alebo systéme plnenia úloh nenastala alebo by nemala nastať od roku 2002 žiadna podstatná zmena a keď možno usudzovať, že rozšírenie o krajiny EÚ – 2 je k rozšíreniu o krajiny EÚ – 10 v proporcionálnom vzťahu, boli na rozšírenie „EÚ – 2“ extrapolované výsledky obsiahnuté v oznámení o rozšírení o krajiny EÚ – 10. Na zabezpečenie konzistentnosti medzi požiadavkami na rôzne činnosti boli odpovede na dotazník predmetom skúmania, ktorého cieľom bolo zabezpečiť rovnaké zaobchádzanie a porovnateľnosť údajov, aby sa zaistilo, že - údaje a zdôvodnenia, ktoré boli poskytnuté ako ich podklad boli vzájomne súvislé, - s odhadovanými potrebami rôznych oddelení na podobné činnosti sa nakladalo rovnako, - bola pokrytá iba dodatočná pracovná záťaž, ktorá vyplýva z rozšírenia, - bol zodpovedajúcim spôsobom zohľadnený priestor pre presun síl z predvstupových činností. 3.3. Prechodné obdobie pre nové pracovné miesta V hodnotení sa zohľadňujú potreby jednotlivých oddelení a schopnosť orgánu „absorbovať“ novoprijatých pracovníkov. Komisia preto navrhuje, aby nové pracovné miesta boli zavádzané postupne, v priebehu troch rokov, v závislosti na tom, ako budú k dispozícii zoznamy úspešných uchádzačov a v závislosti na „absorbčnej“ schopnosti príslušných útvarov. V každom prípade sa však väčšina oddelení Komisie vyjadrila, že päťročná lehota v prípade nových pracovných miest v rámci rozšírenia „EÚ - 10“ daná rozpočtovými a náborovými obmedzeniami je príliš dlhá a že výber a nábor v súčasnosti dosiahli plnú prevádzkovú rýchlosť. Toto nemá vplyv na trvanie prechodného obdobia pre nábor úradníkov z týchto dvoch nových členských štátov, kde Komisia navrhuje päťročnú lehotu. Z tohto dôvodu Komisia v primeranom časovom predstihu stanoví ciele pre nábor štátnych príslušníkov týchto nových členských štátov, ktoré predstavujú úplne inú problematiku. 4. POTREBY V OBLASTI ĽUDSKÝCH ZDROJOV 4.1. Výsledky prieskumu Oddelenia Komisie vo svojich pôvodných hodnoteniach uviedli v hrubých hodnotách, že v rámci pracovníkov navyše budú potrebovať približne 1 084 FTE a očakávajú, že pred ukončením predvstupových činností bude uvoľnených 237 FTE. Výsledkom prieskumu bola revízia týchto odhadov, podľa ktorej nárast v rámci ľudských zdrojov z titulu rozšírenia činností prestavuje viac ako 984 FTE. Tieto potreby možno naplniť presunom približne 98 pracovníkov (z toho 23 v rámci príslušných oddelení) a náborom 886 nových pracovníkov. Potreba presunu je daná cieľom Komisie, ktorým je poskytovanie kvalitných služieb za primeraných nákladov. Takisto sa predpokladá, že ekvivalent približne 145 externých zamestnancov, ktorí v súčasnosti pracujú na predvstupových nástrojoch (a ktorí sú financovaní z bývalých rozpočtových položiek BA) bude potrebné, vzhľadom na nemožnosť ich presunutia, prepustiť. Z tohto dôvodu čisté dodatočné zdroje predstavujú 741 FTE. [pic] V porovnaní so súčasnou situáciou predstavuje v rámci celkových ľudských zdrojov zamestnávaných orgánom dodatočných 741 FTE nárast o približne 2,5 %, čo je menej ako pomerná váha pristupujúcich krajín meraná prostredníctvom rôznych ukazovateľov, ktoré sú bližšie uvedené v časti 2 tohto oznámenia. 4.2. Typy ľudských zdrojov a zdroje financovania Ako je uvedené v tabuľke č. 1 nižšie, 741 dodatočných pracovníkov je podľa typu a zdroja financovania možno indikatívne rozdeliť nasledovne: - 750 pracovných miest z operačných plánov pracovných miest (administratívny rozpočet v rámci súčasnej výdavkovej kapitoly 5 finančného výhľadu), vrátane približne 166 pracovných miest pre lingvistov, - 36 pracovných miest z plánov pracovných miest pre výskum (operačný rozpočet), - dodatočné rozpočtové prostriedky na približne 100 externých zamestnancov v administratívnom rozpočte, - zníženie rozpočtových prostriedkov o ekvivalent 145 externých zamestnancov v súčasnosti financovaných z operačného rozpočtu (bývalé položky BA z predvstupových nástrojov). Tabuľka č. 1 Pracovné miesta z plánov pracovných miest | Externí zamestnanci (FTE) | Administratívny rozpočet | 750 | 100 | 850 | Operačný rozpočet | 36 | -145 | -109 | 786 | -45 | 741 | Táto tabuľka potvrdzuje, že v súlade s predpokladom na ktorom je postavený navrhovaný finančný výhľad bude treba približne 850 FTE financovaných z administratívneho rozpočtu. 4.3. Postupné zavedenie 850 nových pracovníkov do administratívneho rozpočtu Komisia navrhuje, aby noví pracovníci boli zavedení postupne, v priebehu trojročného časového obdobia. Toto umožní zobrať do úvahy skutočné potreby jednotlivých oddelení a zohľadniť schopnosť orgánu „absorbovať“ novoprijatých pracovníkov. V nižšie uvedenej tabuľke č. 2 je znázornený indikatívny časový plán, ktorý platí v prípade, že pristúpenie sa uskutoční v roku 2007. Tabuľka č. 2 Rok | Podiel dodatočných pracovných miest | Nové pracovné miesta z plánu pracovných miest (administratívny rozpočet) | Externí pracovníci[8] | Plánovaní pracovníci celkom (administratívny rozpočet) | 2006 | 100 | 100 | 2007 | 33 % | 250 | 350 | 2008 | 33 % | 250 | 600 | 2009 | 33 % | 250 | 850 | Časový profil a ročné podiely budúcich požiadaviek na pracovné miesta z plánu pracovných miest si možno vyžiadajú určitú mieru flexibility. Komisia podrobnejšie uvedie svoje ročné požiadavky nových pracovných miest, v súhrne s 1 280 osobami, ktoré je ešte potrebné získať v súvislosti s rozšírením „EÚ – 10“ v priebehu rokov 2007 – 2008[9], v každej ročnej politickej stratégii a každom predbežnom návrhu rozpočtu. Do úvahy sa takisto zoberie aj plánovaný harmonogram výberových konaní. V rámci každoročného rozpočtového postupu bude musieť byť doladené aj rozdelenie medzi pracovnými miestami z plánu pracovných miest a externými pracovníkmi. Hoci zmluvní pracovníci, ktorí boli angažovaní v roku 2006 na prípravu rozšírenia by mali byť postupne nahrádzaní úradníkmi, Komisia bude potrebovať externých pracovníkov stále, aj pri dosiahnutí normálnej prevádzky, najmä v lingvistických službách a na zastúpeniach v nových členských štátoch. Ak by malo byť v konečnom dôsledku potrebných menej ako 100 externých pracovníkov, Komisia požiada o premenu niektorých z týchto pozícií externých pracovníkov na pracovné miesta. 4.4. Rozpočtové dosahy na administratívne výdavky Pri normálnej prevádzke sa len v prípade Komisie samotnej predpokladajú celkové náklady na týchto nových pracovníkov v sume približne 85 miliónov eur[10] (vrátane súvisiacich nákladov na infraštruktúru)[11]. Táto suma je v plnom súlade s finančným výhľadom, ktorý navrhla Komisia. Konečná dohoda o definitívnom finančnom výhľade by mala zabezpečiť tento konkrétny rozpočet, ktorý umožní Komisii uskutočniť nábor pracovníkov potrebných pre rozšírenie, pričom by sa mali náležitým spôsobom zohľadniť aj zodpovedajúce potreby ďalších orgánov. 5. DOSAH NA POLITIKY A ČINNOSTI Analýza, ktorú vykonala Komisia na účely hodnotenia svojej potreby ľudských zdrojov umožňuje rozdeliť výsledky podľa „skupín politík“ (oddelenia) a „pracovných profilov“ (jednotlivci). 5.1. Zmeny podľa skupín politík [pic] 5.1.1. Vnútorné politiky V oblasti vnútorných politík sú dvoma hlavnými činiteľmi nárastu pracovníkov tvorba práva a jeho presadzovanie v nových členských štátoch. Počnúc dňom pristúpenia sa v nových členských štátoch bude uplatňovať acquis Spoločenstva a celý legislatívny proces bude potrebné upraviť takým spôsobom, aby sa tieto členské štáty začlenili do procesu konzultácií, ktorých predmetom sú politické iniciatívy a legislatívne návrhy. Do tejto sféry patria tak odlišné a komplexné úlohy ako vnútorný trh, životné prostredie, hospodárska súťaž, dane a colná únia a zdravie a ochrana spotrebiteľov. Na oblasť vnútorných politík sú navyše zamerané aj viaceré nové strategické ciele stanovené EÚ, spomedzi ktorých možno uviesť Lisabonskú stratégiu, ktorá sa zameriava na prosperitu prostredníctvom hospodárskeho rastu vrátane transeurópskych sietí a Haagsky program, ktorého cieľom je posilniť slobodu, bezpečnosť a spravodlivosť v Európskej únii. Pod túto kapitolu patrí takisto postupné vytváranie tlačových zastúpení v nových členských štátoch. Úplné integrovanie nových členských štátov do procesu uplatňovania týchto politík a pravidiel Spoločenstva si vyžiada približne 349 FTE. Vzhľadom na množstvo politík, ktoré majú byť v rámci 27 členských štátov realizované a pri súčasných zdrojoch to predstavuje relatívne skromný nárast ľudských zdrojov a adekvátne zohľadnenie hlavného ťažiska súčasných činností Komisie. 5.1.2. Jazykové služby Poskytovanie kvalitných jazykových služieb je jednou z kľúčových priorít Komisie v období po rozšírení. Relatívne silný nárast (322 FTE) v tejto oblasti činnosti (preklady, tlmočenie a vydávanie) by sa však mal vnímať v kontexte zavedenia veľmi účinných systémov riadenia dopytu a zabezpečenia kvality. Toto umožnilo pri zabezpečení viacjazyčnosti a podporení legitimity, transparentnosti a efektivity EÚ zachovať minimálne požiadavky na zdroje. 5.1.3. Služby podpory a koordinácie V komplexnej stratégii rozšírenia hrajú služby podpory a koordinácie rozhodujúcu úlohu. Aby všetky činnosti prebiehali plynulo, mali by byť vybavené zodpovedajúcim stavom pracovníkov. Rozhodovací proces v EÚ sa stane ešte zložitejším a vyžiada si viac pracovníkov pre kabinety nových komisárov a na koordináciu politiky v EÚ s 27 členmi. Osobitná pozornosť sa musí takisto venovať tomu, aby sa európske právo mohlo aplikovať vo všetkých nových jazykoch. Ďalšie činnosti zahŕňajú zintenzívnenie náborového procesu a posilnenie kapacít na boj proti podvodom a audítorských kapacít v rozšírenej Európe. Zdá sa, že na plnenie týchto heterogénnych úloh bude postačovať odhadovaných 144 FTE. 5.1.4. Štrukturálne intervencie, vrátane poľnohospodárstva a rybného hospodárstva Štrukturálne a kohézne politiky sledujú cieľ hospodárskeho zbližovania prostredníctvom podpory rastu a konkurencieschopnosti a cieľ posilnenia hospodárskej, sociálnej a územnej súdržnosti Únie. Ide o významné európske programy so značným makroekonomickým dopadom. Podľa súčasnej legislatívy sú obe pristupujúce krajiny spôsobilé na získanie podpory pre menej rozvinuté regióny (Cieľ 1). Toto je oblasť činnosti, v ktorej sa v dôsledku pristúpenia očakáva najväčší nárast rozpočtových prostriedkov. Keďže tieto programy sú spravované na decentralizovanom základe (zdieľané hospodárenie), bude potrebné pomerne menej dodatočných pracovníkov. Napriek tomu však bude treba požiadavkám v oblasti kontroly a auditu vyhovieť. Poľnohospodárstvo zohráva významnú úlohu v hospodárskom a politickom živote obidvoch do EÚ pristupujúcich krajín. Súčasné činnosti realizované v rámci predprístupového nástroja pre rozvoj vidieka (Sapard) budú integrované do rámca konvenčnej poľnohospodárskej politiky. V prípade ďalších predvstupových nástrojov (napr. PHARE a ISPA) však nastane prechodné obdobie, keďže realizácia týchto programov bude až do ich ukončenia pokračovať aj po pristúpení. Komisia bude musieť po pristúpení monitorovať implementáciu acquis aj v nových členských štátoch prostredníctvom rovnakých mechanizmov ako v prípade súčasných členských štátov. Štrukturálne intervencie, poľnohospodárstvo a rybné hospodárstvo si spolu podľa odhadov vyžadujú doplnenie ľudských zdrojov o 93 FTE, čo je z pohľadu súm, o ktoré ide, relatívne malé číslo, napriek tomu však zodpovedá mechanizmom realizácie. 5.1.5. Vonkajšie politiky Najdôležitejšie zmeny nastanú v obchodnej politike, obchodnopolitických ochranných opatreniach a v rokovaniach na pôde WTO akonáhle tieto nové členské štáty prijmú spoločný colný sadzobník, a k zmenám dôjde aj v súvislosti s potrebou posilniť Európsku susedskú politiku predovšetkým voči našim susedom na východe. Celkový dosah na vonkajšie vzťahy bude dosť obmedzený a odhaduje sa, že bude potrebných 17 FTE. 5.1.6. Predvstupové činnosti (vrátane delegácií, PHARE [12]) Delegácie v pristupujúcich krajinách a s Rumunskom a Bulharskom súvisiace predvstupové činnosti, ako napríklad rokovania a monitorovanie a správa predvstupových nástrojov sa budú podľa príslušných ustanovení zmluvy o pristúpení postupne rušiť a ukončovať. V súlade s tým bude dochádzať pri zohľadnení časového rozvrhu prístupového procesu k postupnému presunu príslušných pracovníkov na delegáciách a ich náprotivkov na ústredí, alebo k ukončeniu ich činnosti. Presun pracovníkov z predvstupových činností ďalej zohľadní to, že predvstupové programy sú v zmysle zásady riadneho finančného hospodárenia realizované v časovom rámci, ktorý je daný samotným riadiacim cyklom týchto programov. Celkovo sa tak stav pracovníkov postupne zníži o 220 FTE (75 FTE financovaných z administratívneho rozpočtu a 145 externých pracovníkov financovaných z programu PHARE). 5.1.7. Výskum Väčšina výskumných programov je pristupujúcim krajinám už otvorená a Šiesty rámcový program zvýšil zapojenie kandidátskych krajín ešte pred rozšírením. Jeho ťažisko okrem toho spočívalo v menšom počte priorít a v zjednodušených metódach správy a postupoch. Hoci budúci viacročný rámcový program bude pokračovať v nastúpenom trende smerom k vyššej efektivite a sústredenosti, podľa odhadov bude v súvislosti s rozšírením „EÚ – 2“ potrebný v rámci ľudských zdrojov mierny nárast o 36 FTE, ktorý bude financovaný v rámci limitov stropu pre administratívne výdavky stanovených Siedmym rámcovým programom. 5.2. Zmeny podľa pracovných profilov [pic] 5.2.1. Lingvistické služby Počet sa pri lingvistoch zvýši viac, ako pri akomkoľvek inom pracovnom profile, aby Komisia bola schopná priblížiť svoju politiku občanom a aby sa uľahčil rozhodovací proces EÚ na zasadnutiach. Podľa odhadov je potrebných 328 FTE, vrátane externých pracovníkov a pomocného personálu. 5.2.2. Tvorba práva, dohľad nad jeho dodržiavaním a jeho presadzovanie Legislatíva predstavuje ďalší zo základných pilierov práce Komisie. Do tejto oblasti činnosti patrí aj monitorovanie a presadzovanie, ktoré sú nevyhnutné na vytvorenie skutočného „právneho spoločenstva“. Táto oblasť činnosti zaznamená druhý najväčší vzrast. S rozšírením súvisiaca pracovná záťaž je vo väčšine fáz legislatívneho procesu priamo úmerná počtu členských štátov. Toto platí obzvlášť pre fázu presadzovania práva. Množstvo zainteresovaných strán a ich rôznorodosť ovplyvní aj proces prípravy legislatívnych návrhov a uplatňovania práva. Podľa odhadov bude potrebných dodatočných 279 FTE. 5.2.3. Tvorba a koordinácia politík Príprava politík sa s rastúcim počtom členských štátov a zúčastnených strán stane ešte viac zložitejšou. Vzhľadom na dôležitosť zapojenia nových členských štátov do všetkých procesov vzrastie potreba ľudských zdrojov na úseku tvorby politík. Podľa odhadov bude potrebných 135 FTE. 5.2.4. Riadenie programov Malý nárast ľudských zdrojov na úseku riadenia programov (59 FTE) môže byť na prvý pohľad prekvapujúci. Jeho dôvody sú však zrejmé, ak si uvedomíme, že súčasné kandidátske krajiny na účasť v mnohých programoch EÚ už spôsobilé sú a že v súčasnosti je vyvíjané podstatné úsilie na zjednodušenie administratívnych postupov, ktoré sú spojené s tvorbou a realizáciou programov. Doplnkové zdroje, ktoré sú podľa odhadov potrebné na rozšírenie aktivít spojených s riadením programov sú vykryté postupným presunom zdrojov v súčasnosti potrebných na výkon riadiacich a kontrolných činností v rámci predvstupových nástrojov až do momentu ich faktického ukončenia, ktorý však nastane až po viac než 3 rokoch po pristúpení[13]. Napriek tomu však vzniká potreba ďalších zdrojov pre plánovanie, koordináciu a výkon kontrolných funkcií. Ak zoberieme do úvahy tieto aspekty, získame objektívnejšiu predstavu. 5.2.5. Spravovanie ľudských zdrojov a rozpočtu Celkový nárast činností si vyžaduje príslušný nárast aj na úseku spravovania operačného rozpočtu a ľudských zdrojov. Odhaduje sa, že je potrebných 49 FTE. 6. ZÁVERY Komisia pri hodnotení svojich potrieb ľudských zdrojov, ktoré vznikajú v súvislosti s nadchádzajúcim rozšírením vychádzala zo skúseností a výsledkov vyjadrených v oznámení z roku 2002. Potvrdzuje potreby ľudských zdrojov, ktoré boli stanovené v súvislosti s predchádzajúcim rozšírením a odhaduje, že nadchádzajúce rozšírenie vyvolá potrebu dodatočných 850 FTE z administratívneho rozpočtu a 36 dodatočných FTE z rozpočtu na výskum. Tento záver je v súlade s výsledkami predchádzajúceho procesu a príslušnými ukazovateľmi na určenie dopadov nadchádzajúceho pristúpenia. Takisto preukazuje, že Komisia je schopná bez ohrozenia riadneho plnenia svojich úloh vyvolať rast produktivity. Analýza ďalej zdôrazňuje zameranie nových zamestnancov na operačné činnosti a dokazuje, že personálna politika je v súlade s politickými prioritami. Časový profil postupného zavádzania zodpovedá prostriedkom, ktoré boli na administratívne výdavky vyčlenené v návrhu finančného výhľadu na roky 2007 – 2013 a schopnosti Komisie „absorbovať“ nových pracovníkov. Podpora rozpočtového orgánu v otázke priznania týchto zdrojov má rozhodujúci význam pre adekvátne pripravenie náborovej stratégie a spoľahlivé plánovanie úloh. [1] KOM(2002) 311, 5.6.2002. [2] KOM(2005) 300, 15.6.2005. [3] Z ktorých 3 960 FTE je zahrnutých v administratívnom rozpočte a zníženie o 60 FTE je zahrnuté pod iné kapitoly. [4] Rozpočtovému orgánu boli v rámci rozpočtového postupu na základe jeho požiadavky poskytnuté detailnejšie vysvetlenia. Pozri pracovný dokument „Ľudské zdroje pre rozšírenie“ zo 14. júla 2005. [5] Na porovnávacie účely sme do súčasných 20 úradných jazykov nezaradili írčinu, keďže pre tento jazyk platí osobitný režim a päťročné prechodné obdobie, ktoré sa začne v roku 2007. [6] Toto platí najmä v prípade lingvistických služieb. [7] Toto oznámenie neberie do úvahy pracovníkov vo výkonných agentúrach. Odhady požiadaviek Komisie na ľudské zdroje však boli v tých prípadoch, kde bola zriadená výkonná agentúra, v porovnaní s analýzou z roku 2002 príslušným spôsobom znížené. [8] Niektorí z týchto 100 externých pracovníkov sa môžu takisto zmeniť na pracovné miesta, pričom nedôjde k zmene 850 FTE. [9] Za predpokladu, že bude v súlade s očakávaniami pridelených 700 nových pracovných miest požadovaných na rok 2006. [10] Pri cenách v roku 2004. [11] Výpočet vykonaný na účely návrhu finančného výhľadu dokazuje, že pre pristúpenie Bulharska a Rumunska by sa za predpokladu, že potreby ľudských zdrojov iných orgánov sú v úmere k ostatnému rozšíreniu, mala do finančného výhľadu zahrnúť suma približne 130 miliónov. [12] Okrem Ispa a Sapard, pracovníci ktorých budú presunutí v rámci tých istých oddelení, keďže ľudské zdroje potrebné pre poľnohospodárstvo a štrukturálne operácie sa uvádzajú v čistých číslach. [13] Ak zoberieme do úvahy zdroje z bývalých rozpočtových položiek BA, ktoré sa nedajú presunúť, je zníženie počtu pracovníkov na úseku riadenia programov z dôvodu ukončenia predvstupových nástrojov ešte väčšie. Posilnenie rozširujúcich sa činností Presuny Dodatočné zdroje Nepresunuteľné zdroje (rozpočtové položky BA) Čisté dodatočné zdroje S1 984 -98 886 -145 741 -200 200 400 600 800 1.000 FTE Graf č. I Posilnenie, presuny a dodatočné zdroje Vnútorné politiky Lingvistické služby Služby a koordinácie podpory Štrukturálne intervencie vrátane poľn. a ryb. hosp. Vonkajšie politiky Predvstupové činnosti CELKOM 349 322 144 93 17 -75 850 -100 100 200 300 400 500 600 700 800 900 FTE Graf č. II Čisté zmeny FTE podľa skupín politík (administrative výdavky) Lingvistické služby Tvorba práva, monitorovanie, presadzovanie Tvorba a koordinácia politík Riadenie programov Správa ľudských zdrojov a rozpočtu CELKOM 328 279 850 49 59 135 100 200 300 400 500 600 700 800 900 FTE Graf č. III Čisté zmeny FTE podľa pracovného profilu (administratívne výdavky)